**Rafael Prado Fraguas**, nado en Ourense o 2 de xaneiro de 1957 e finado en Madrid o 3 de xullo de 2016, foi un futbolista galego que xogaba de defensa. A súa carreira desenvolveuna principalmente no Atlético de Madrid, pero estivo marcada por unha grave lesión sufrida en 1976.

Traxectoria
-----------

Nado en Ourense, comezou a xogar ao fútbol no Atlético Juventud do barrio da Lonia. Con varios equipos interesados nel, Fernando Bouso levouno a Madrid para probar no Atlético de Madrid, e alí ingresou na canteira do club vermello e branco. O 6 de abril de 1974, con 17 anos, debutou co primeiro equipo na Primeira División da man do adestrador Luis Aragonés, que tivo que recorrer a el nun partido contra o Murcia por mor das baixas por lesión de Eusebio Bejarano e Domingo Benegas e por sanción de Ramón Heredia e Rubén Osvaldo Díaz. 

Durante os seguintes tres anos gañou co equipo madrileño unha Copa Intercontinental, unha Copa do Rei e unha liga, e debutou na Recopa de Europa, pero a súa carreira viuse truncada o 8 de febreiro de 1976, pouco despois de cumprir 19 anos, cando nun partido contra a UD Salamanca, un choque con Santiago Bartolomé Rial rompeulle a tibia e o peroné. Reapareceu dous anos e unha semana despois, nun partido da Copa do Rei contra a UD Las Palmas. Con todo, só 11 días despois da súa reaparición volveu sufrir unha grave lesión nun partido de liga contra o Cádiz, precisando 22 puntos de sutura. Non volveu xogar esa tempada, mentres que na seguinte pasou ao filial, co que disputou 22 encontros na Segunda B. Nas campañas 1979/80 e 1980/81 xogou sete partidos co primeiro equipo. 

No verán de 1981, o club decidiu non seguir contando cos seus servizos, polo que Fraguas regresou a Galicia, onde estivo a proba polo Celta de Vigo de Pavić, co que xogou 65 minutos nun partido amigable contra o Porriño, sen chegar a fichar finalmente. Volveu entón a Madrid, onde xogou co Torrejón na Segunda B. En 1982 volveu á súa cidade natal e fichou polo Ourense, co que xogou durante dúas tempadas na Terceira División. Na campaña 1985/86 xogou no Daimiel, da mesma categoría.

Faleceu o 3 de xullo de 2016, aos 59 anos.

Palmarés
--------

**Atlético de Madrid**

* **Liga española (1):** 1976/77.
* **Copa do Xeneralísimo (1):** 1975/76.
* **Copa Intercontinental (1):** 1974.

Notas
-----

1. 1 2  "Fallece, Rafael Prado Fraguas, ‘ex’ del Atlético de Madrid". *Mundo Deportivo* (en castelán). 3 de xullo de 2016. Consultado o 6 de outubro de 2021.
2. ↑  Alfaro, Toño (4 de xullo de 2016). "La estrella que no brilló por las lesiones: Fraguas" (en castelán). Consultado o 6 de outubro de 2021.
3. ↑  Rodríguez, Luis Manuel (4 de xullo de 2016). "Murió Fraguas, exfutbolista ourensano del Atlético de Madrid". *La Voz de Galicia* (en castelán). Consultado o 6 de outubro de 2021.
4. ↑  "Fraguas, 22 puntos de sutura". *La Voz de Galicia* (en castelán). 28 de febreiro de 1978. p. 39.
5. ↑  "Venció el Celta al Porriño". *La Voz de Galicia* (en castelán). 5 de agosto de 1981. p. 44.
6. ↑  "El Orense quiere ascender a Segunda «B»". *La Voz de Galicia* (en castelán). 30 de agosto de 1982. p. 27.

Véxase tamén
------------

### Ligazóns externas

* Datos do xogador en BDFutbol .*(en castelán)*
* Datos do xogador en footballdatabase.eu *(en castelán)*.

|  |  |
| --- | --- |
| Control de autoridades | 
* Wd: Q25367935
* BDFutbol: 3923

 |